PATVIRTINTA

Klaipėdos r. Ketvergių pagrindinės mokyklos direktoriaus 2023 m. rugpjūčio 31 d.

įsakymu Nr. V1-147

**KLAIPĖDOS R. KETVERGIŲ PAGRINDINĖS MOKYKLOS**

**MOKYKLOS DARBUOTOJŲ VEIKSMŲ MOKINIUI SUSIRGUS AR PATYRUS TRAUMĄ MOKYKLOJE IR TEISĖTŲ MOKINIO ATSTOVŲ INFORMAVIMO APIE MOKYKLOJE PATIRTĄ TRAUMĄ AR ŪMŲ SVEIKATOS SUTRIKIMĄ**

**TVARKOS APRAŠAS**

**I SKYRIUS**

**BENDROJI DALIS**

1. Mokyklos darbuotojų veiksmų mokiniui, vaikui susirgus ar patyrus traumą Klaipėdos r. Ketvergių pagrindinės mokyklos (toliau tekste – Mokykla) ir teisėtų mokinio, vaiko atstovų informavimo apie Mokykloje patirtą traumą ar ūmų sveikatos sutrikdymą tvarkos aprašas (toliau tekste – Tvarka) parengtas vadovaujantis:

1.1. Lietuvos Respublikos sveikatos apsaugos ministro 2016 m. sausio 26 d. įsakymu Nr. V-93 „Dėl Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“;

1.2. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2021 m. balandžio 10 d. įsakymu Nr. V-775/V-528 „Dėl visuomenės sveikatos priežiūros organizavimo mokykloje tvarkos aprašo patvirtinimo“;

1.3. Lietuvos Respublikos sveikatos apsaugos ministro 2017 m. kovo 13 d. įsakymu Nr. V-284 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“.

2. Tvarka reglamentuoja darbuotojų veiksmus mokiniui, vaikui staiga sunegalavus ar patyrus traumą Mokykloje ir mokinio, vaiko tėvų (globėjų, rūpintojų) informavimą apie Mokykloje patirtą traumą ar ūmų sveikatos sutrikdymą.

3. Šioje Tvarkoje vartojamos sąvokos:

3.1. Mokykla – juridinis asmuo, valstybės narės juridinio asmens ar kitos organizacijos padalinys, įsteigtas Lietuvos Respublikoje teisės aktų nustatyta tvarka, kurio pagrindinė veikla yra formalusis arba (ir) neformalusis švietimas;

3.2. Mokyklos darbuotojas – Mokykloje dirbantys pedagogai, administracijos bei kiti darbuotojai;

3.3. Mokinio, vaiko tėvai (globėjai, rūpintojai) – mokinio, vaiko atstovai pagal įstatymą (kaip tai nustatyta Lietuvos Respublikos vaiko teisių apsaugos pagrindų įstatyme), t. y. vaiko tėvai, vaiką įvaikinus – įtėviai, nustačius globą ar rūpybą – globėjai ar rūpintojai, įstatymų nustatytais atvejais – valstybinė vaiko teisių apsaugos institucija.

**II SKYRIUS**

**MOKYKLOS DARBUOTOJŲ VEIKSMAI MOKINIUI, VAIKUI SUSIRGUS AR PATYRUS TRAUMĄ MOKYKLOJE**

4. Mokiniui, vaikui sunegalavus Mokykloje:

4.1. grupės mokytojas, klasės vadovas, pedagogas apie mokinio, vaiko sveikatos būklę nedelsdamas informuoja mokinio, vaiko tėvus (globėjus, rūpintojus) bei visuomenės sveikatos specialistą (toliau tekste – VSS) jei tuo metu jis yra Mokykloje (jo darbo valandomis);

4.2. VSS arba kitas asmuo, kuris yra šalia sunegalavusio mokinio, vaiko, įvertinęs jo būklę, suteikia galimybę laukti tėvų (globėjų, rūpintojų) Sveikatos kabinete, Izoliatoriuje ar kitoje Mokyklos direktoriaus nurodytoje patalpoje;

4.3. jei kyla įtarimų, kad mokinys, vaikas serga užkrečiamąja liga, jis atskiriamas nuo kitų mokinių, vaikų ir stebimas iki atvyks tėvai (globėjai, rūpintojai);

4.4. įvykus nelaimingam atsitikimui (traumai), esant galimybei mokinys, vaikas paguldomas jo buvimo vietoje (žiemos metu (jei trauma įvyko lauke) – įnešamas į vidų), skubiai kviečiamas VSS (jam esant Mokykloje (jo darbo valandomis). Jei jo tuo metu Mokykloje nėra, pagalbą teikia arčiausiai esantis pedagogas;

4.5. esant būtinybei, pagalbą teikiantis arba šalia jo esantis asmuo, nedelsdamas kviečia greitąją medicinos pagalbą telefonu 112 ir teikia pirmąją pagalbą.

5. Susirgimų užkrečiamosiomis ligomis atveju bei karantino metu grupėse, klasėse atliekamas valymas ir dezinfekavimas pagal higienos normų reikalavimus.

6. Mokinio, vaiko tėvai (globėjai, rūpintojai) turi pasiimti mokinį, vaiką ar leisti pačiam mokiniui išeiti iš Mokyklos (tik sutikus tėvams (globėjams, rūpintojams), kai:

6.1. mokiniui, vaikui nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, ūmiai kosi, yra pūlingų išskyrų iš nosies, atsirado neaiškios kilmės bėrimas, pakilo AKS, padažnėjo pulsas, įvairių traumų atvejais), apžiūrų metu randama utėlių ar glindų, niežų požymiai;

6.2. mokinio, vaiko liga riboja jo dalyvavimą grupės ar klasės veikloje;

6.3. mokinio, vaiko būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų mokinių, vaikų interesų;

6.4. mokinio, vaiko liga kelia pavojų kitų mokinių, vaikų ir darbuotojų sveikatai.

7. Mokykla gali pareikalauti iš tėvų (globėjų, rūpintojų) raštiško patvirtinimo, kad mokinys, vaikas yra sveikas.

8. Užfiksavus užkrečiamų ligų (pvz. vėjaraupiai, tymai, skarlatina ir kt.) atvejus Mokykloje, grupės mokytojas, klasės vadovas ar VSS apie susirgimą informuoja klasės, grupės tėvus (globėjus, rūpintojus).

9. VSS visus mokinių, vaikų apsilankymus pas specialistą dėl traumos, nelaimingo atsitikimo, negalavimo registruoja pagal Klaipėdos rajono savivaldybės visuomenės sveikatos biuro nustatytą vidaus tvarką.

10. Mokykloje nesant VSS, grupės mokytojas, klasės vadovas sunegalavusius mokinius, vaikus ar įvykusias traumas registruoja žurnale (*Priedas Nr. 1*), kuris yra pridėtas prie Mokykos pirmosios pagalbos rinkinio.

**III SKYRIUS**

**BAIGIAMOSIOS NUOSTATOS**

11. Tvarkos vykdymo kontrolę vykdo Mokyklos direktorius.

12. Su šia Tvarka Mokyklos darbuotojus supažindina Mokyklos direktorius.

13. Šioje Tvarkoje įvardinti informavimo veiksmai nepažeidžia Asmens duomenų tvarkymo Mokykloje taisyklių, patvirtintų Mokyklos direktoriaus 2018 m. rugpjūčio 31 d. įsakymu Nr. V1-40.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_